Konuro de Bonaparte

Konuro de Bonaparte (Pyrrhura lucianii) estas malgranda papago el genro Pyrrhura; konata ankaŭ kiel Konuro de Deville aŭ Papago de Deville estas specio en la familio Psittacidae. Ĝi estas endemio de Brazilo, kie ĝi troviĝas en la subŝtato Amazono sude de la rivero Solimões.

La nomo Konuro de Bonaparte honoras la ornitologon Charles Lucien Bonaparte (1803–1857), kiu enkondukis la genron Pyrrhura.

Aspekto
Totala longo ĉirkaŭ 22 centimetroj. Kiel ĉe aliaj membroj de la komplekso *Pyrrhura picta*, ĝi estas longvosta plejparte verda papago kun malhelruĝa ventro, pugo kaj vostpinto (vosto tute malhelruĝa de sube), palgriza skvameco ĝis la brusto, blankeca aŭ senbrila flavbruna makulo sur la oreloj kaj bluetaj flugilplumoj. La vangoj kaj krono estas malhele kaŝtanbrunaj (ofte aspektas preskaŭ nigretaj). Male al aliaj membroj de la komplekso *P. picta*, al ĝi mankas ia ajn helruĝa aŭ blua koloro ĉe la kapo (sed vidu Taksonomion). La kruroj estas malhelgrizetaj.

Habitato kaj kutimaro
Ĝi troviĝas en tropikaj humidaj arbaroj de malaltaj teroj kaj apudaj vivejoj. Ĝi estas sociema kaj tipe videblas en paroj aŭ grupoj. Ĝi manĝas fruktojn, semojn kaj florojn. La nesto estas lokita en arba kavaĵo. Ĝi verŝajne estas sufiĉe ofta ene de sia teritorio, sed ĝenerale tre malbone konata, ĉar la malproksima regiono kie ĝi troviĝas estas malofte vizitata de ornitologoj.

Taksonomio
Tipe ĝi estis konsiderita subspecio de Pyrrhura picta. Kiel plimulto de aliaj taksonoj en la komplekso P. picta, Joseph (2002) rekomendis, ke lucianii estu agnoskita kiel monotipa specio, P. lucianii. Ribas et al. (2006) ne inkludis lucianii en sia studo, sed trovis, ke P. picta (sensu stricto) estas ploi proksima al kelkaj membroj de la komplekso P. leucotis ol al variaj taksonoj trovataj ĉefe sude de la Amazona Rivero kaj tradicie konsiderataj ties subspecioj. Sekve, Ribas et al. rekomendis, ke la taksonoj de okcidenta Amazonio (nome roseifrons kaj peruviana) kaj la orientaj Amazoniaj taksonoj (amazonum kaj snethlageae) estu konsiderata du apartaj specioj. Baze sur biogeografio, ŝajnis malverŝajne ke P. lucianii estas subspecio de P. picta, sed la eblo ke ĝi estas pli bone konsiderata kiel samspecia kun ĉu P. amazonum aŭ P. roseifrons ne povas esti malakceptita sur la bazo de nuntempa sciaro. P. lucianii estis priskribita antaŭ kaj P. amazonum kaj P. roseifrons, kio signifas, ke ili, se unu el tiuj scenejoj estas ĝusta, estus subspecioj de P. lucianii (t.e. P. lucianii amazonum aŭ P. lucianii roseifrons). SACC aprobis agnoski P. lucianii kiel plena specio.

Alia problemo rilatas al la populacio de la komplekso P. picta el fora nordorienta Peruo. Ĉi tiuj individuoj kun ruĝa koloro ĉe la antaŭa krono ofte (ekz. Juniper kaj Parr, 1998) estis konsiderataj kiel tipaj por P. lucianii. Joseph (2002) trovis, ke tio estis malĝusta, ĉar vera P. lucianii estas limigita al Brazilo kaj ne havas helruĝan koloron ĉe la kapo. La taksonomia pozicio de la populacio en fora nordorienta Peruo, etikedita kiel "grupo 6" fare de Joseph (2002), tial restas neklara, ĉar oni konjektis, ke ĝi povus esti aparta specio, subspecio de aŭ P. roseifrons aŭ P. lucianii, hibrido inter P. roseifrons kaj P. lucianii (kio, se trovita vera, povus indiki, ke P. lucianii kaj P. roseifrons estas pli bone konsiderataj samspeciaj), aŭ hibrido inter la nuntempe agnoskitaj subspecioj de P. roseifrons. Arndt (2008) antaŭ nelonge argumentis por trakti ĝin kiel apartan specion, kiun li priskribis kiel P. parvifrons, sed tio ankoraŭ ne ricevis vastan agnoskon (ekz. de SACC).

Referencoj

 Arndt, T. (2008). Anmerkungen zu einigen Pyrrhura-Formen mit der Beschreibung einer neuen Art und zweier neuer Unterarten. Papageien 8/2008.
 Joseph, L. (2002). Geographic variation, taxonomy and distribution of some Amazonian Pyrrhura parakeets. Ornitologia Neotropical 13(4): 337–363.
 Juniper, T., kaj M. Parr (1998). A Guide to the Parrots of the World. Pica Press, East Sussex. 
 Remsen, J. V., Jr., C. D. Cadena, A. Jaramillo, M. Nores, J. F. Pacheco, M. B. Robbins, T. S. Schulenberg, F. G. Stiles, D. F. Stotz, kaj K. J. Zimmer. Versio 6a de Septembro 2007.  A classification of the bird species of South America. American Ornithologists' Union.
 Ribas, C. C., L. Joseph, C. Y. Miyaki (2006). Molecular systematics and patterns of diversification in Pyrrhura (Psittacidae), with special reference to the picta-leucotis complex. Auk 123(3): 660–680.

Eksteraj ligiloj

World Parrot Trust  Parrot Encyclopedia - Species Profiles
Foto de Konuro de Bonaparte. wikiaves.com.br

Kategorio:Papagedoj
Kategorio:Birdoj de Brazilo